15 | märts | 2013 | SUSHIMONI JAAPANI BLOGI
Päev: 15. märts 2013
100 jeeni pood e. １００円　ショップ (hyaku en shoppu) on kauplus, kus enamik asju maksavad 100 jeeni (u. 1€). Selliseid kauplusi on erineva suurusega. Pisemates, oma rajooni nurgatagustes kauplustes, müüakse esmatarbekaupu ja söögipoolist, kuid on olemas ka ülisuured kauplused, kus müüakse pea kõike kodus vajalikku alates remondivahenditest ja lõpetades aluspesu ja kosmeetikaga.
Kuulsaim selline kauplus on Daisō, millel on kohe Harajuku jaama lähistel 4 korruseline kauplus, mis on paksult kaupa ja inimesi täis. Riiulivahed on pisikesed ja liikumine raske, aga mulle meeldib seal käia, sest saan enamik vajalikke asju ühest kohast; üks pingutus ja rohkem ei pea sellele mõtlema.
Daisōl on hea asi ka see, et lisaks igapäevasele ninnile-nännile müüvad nad ka suveniire, mistõttu on Harajuku harupoes alati palju turiste.
Seesugused poed tekkisid Jaapanisse u. aastal 2001 ning varem asetsesin nad telkides ja müügiputkades, mitte kauplustena. Üks kuulsamaid tegelasi 100 jeeni poodide turul ongi Daiso kaubandusketi rajaja Hirotake Yano, kelle esimene pood avati 1991.aastal ja praeguste kaupluste arv ulatub 2500-ni. Neil on mitmeid kauplusi ka välismaal.
Tavalised tootegrupid 100jeeni poes on:
Söögivalmistamine ja söömine (pannid-potid, noad-kahvlid, kausikesed, joogianumad, Koorimisvahendid, pulgad, säilituskarbid)
Kodutarbed (rätikud, sussid, pesuvahendid)
Toit (snäkid, puuviljad, joogid, kastmed, nuudlid, maiustused)
Kodukaunistus (igasuguseid vidinaid, küünlaaluseid, kunstlilli, küünlaid, peegleid)
Ehted (kõrvarõngad, juuksekummid, sokid, lipsud, sukkpüksid)
Ilus (kosmeetika, vannitoatarbed, pediküür-maniküür)
Majapidamistarbed (harjakesed, nuustikud, lapid, kodukeemia, kuivatusrestid)
Kirjatarbed (pastakad, vihikud, kilekaaned, memopaberid, käärid, magnetid)
Mänguasjad (vabaõhu jm. mängud, kleepekad, nukud, maskid, kostüümid)
Tööriistad( haamrid, näpitsad, kruvid, mõõdulindid, kruvikeerajad)
Kingid (kingipakendid, lindid, kaardid, kaunistused)
Suveniirid (Jaapani stiilis lehvikud, kausikesed, söögipulgad)
Siin ka üks youtube’ist leitud video, mis peaks andma ülevaate sealsest kaubast. Nagu siit näha on, on kaubavalikus suurt rõhku pandud nunnususele.
Plaanin mais külastada ka suurimat Daisōd – Giga Machida Store kauplust Machida jaama juures, kus korruseid on 5 ja pinda 5280m2!!!